Predkladacia správa

      V rámci podpory trilaterálnej spolupráce Slovenska, Maďarska a Rakúska schválila vláda SR svojím uznesením č. 737 z 15. augusta 2001 pridelenie finančných prostriedkov zo štátneho rozpočtu pre projekt z oblasti školstva “Európska stredná škola vo Viedni” v sume  4 777 320, - Sk. V roku 2001 uznesením č. 488 schválila vláda SR aj realizáciu ďalších 9 projektov v celkovej sume 10 231 964, - Sk z oblasti sociálnych vecí, jadrovej bezpečnosti, pôdohospodárstva, regionálneho rozvoja, kultúry a životného prostredia. Ich hodnotenie vláda SR zobrala na vedomie dňa 9. mája 2002. 

      Vzhľadom na to, že termín ukončenia projektu “Európska stredná škola vo Viedni” podliehal ukončeniu školského roka 2001/2002, predkladá MZV SR jeho hodnotenie a informáciu o priebehu v septembri 2002. Podkladové materiály k vypracovaniu hodnotiacej správy dodal realizátor projektu Krajský úrad v Bratislave v spolupráci s Ministerstvom školstva SR. 

      Je možné konštatovať, že projekt “Európska stredná škola vo Viedni” (ESŠ) bol projektom vzájomnej trojstrannej spolupráce susedných krajín. Projekt bol v tomto prípade obohatený aj o účasť Českej republiky. 

      Hlavným zámerom projektu bolo zabezpečenie štúdia slovenských žiakov na ESŠ vo Viedni. Európska stredná škola je stredná škola nového milénia, ktorá pripravuje mladú generáciu na vstup do života v nových životných podmienkach. Svojou koncepciou rozvíja kreativitu a autonómne myslenie žiakov, pocit zodpovednosti v  riešení úloh i konfliktov rôzneho typu, sústreďuje sa na výchovu v duchu pozitívnych morálnych princípov, tolerancie a rešpektu k svojmu blížnemu, podporuje a napomáha rozvoju multilingválnej, multikultúrnej a interkultúrnej komunikácie žiakov, a tak vychováva európskych občanov.

V rámci projektu sa hlavným prínosom pre všetky zúčastnené krajiny stalo vytvorenie nového predmetu európske štúdiá, ktorý sa vyučuje v anglickom jazyku. Tematicky zahŕňa predmety dejepis, geografia, biológia a kultúra. Učebné osnovy tohto predmetu vypracovali experti všetkých štyroch krajín v spolupráci s vybratými učiteľmi jednotlivých krajín. Učebnice môžu využívať všetky štyri krajiny vo svojich národných školách.

Za najdôležitejší prínos pre slovenský systém vzdelávania je považovaná skutočnosť, že MŠ SR zaradilo do siete stredných škôl študijné zameranie 74 (bilingválne štúdium) v Gymnáziu na Pankúchovej ul. s platnosťou od 1. 9. 2002. Štúdium v tomto zameraní je 8-ročné a súčasťou učebného plánu je aj výučba povinného predmetu európske štúdiá. Odborným gestorom overovania organizácie, foriem a obsahu vzdelávania tohto zamerania je Pedagogická fakulta UK v Bratislave.

      Realizácia projektu vytvorila, resp. posilnila vzájomné väzby medzi zainteresovanými slovenskými, maďarskými a rakúskymi inštitúciami, a predovšetkým občanmi. Projekt podporil výmenu odborných skúseností a prispel k ďalšiemu rozvoju slovenského vzdelávacieho systému.